Gebrek aan tugstappe teen werkers wat hospitaal omkeer ‘onaanvaarbaar’Die DA in Gauteng sê dit is onaanvaarbaar dat geen tugstappe nog gedoen is teen werkers wat die Charlotte Maxeke-hospitaal in Johannesburg in Mei verlede jaar met rommel bestrooi en die werksaamhede by die hospitaal ontwrig het nie. Strafregtelike klagte is aanhangig gemaak en al is beeldmateriaal oor die voorval beskikbaar, is niemand in hegtenis geneem nie, het DA-woordvoerder Jack Bloom Sondag gesê. Die Charlotte Maxeke-hospitaal nadat werkers dit met rommel besaai het. (Foto: DA) Die Gautengse LUR vir gesondheid, Bandile Masuku, het dié inligting op ŉ vraag van Bloom in die Gautengse wetgewer verskaf. Mense was destyds woedend oor die rommel wat in hospitaalgange uitgegooi is en verhale van dokters en verpleegpersoneel wat hulself uit vrees vir hulle veiligheid in sale toegesluit het. Klippe is gepak om ambulanse te verhoed om pasiënte na die hospitaal te bring en buitebande is voor die gebou aan die brand gesteek. Die werkers was ontevrede oor onbetaalde bonusse, het Bloom gesê. Die voormalige minister van gesondheid, Aaron Motsoaledi, het die optrede destyds “suiwer straatboewery” genoem en gesê enigeen wat personeel verhoed om hulle werk te doen, is ŉ “moordenaar”. Hy het gesê hy gaan met die polisie praat om diegene verantwoordelik in hegtenis te neem. Die destydse LUR vir gesondheid, Gwen Ramokgopa, het selfs verder gegaan en gesê dit herinner aan die Life Esidimeni-tragedie. Meer as ŉ jaar later sê die Gautengse gesondheidsdepartement egter “geen formele tugstappe is nog gedoen nie” en “ondersoekbeamptes is aangestel, maar daar is vertragings in die ondersoek”. Strafregtelike aanklagte is by die Hillbrow-polisiestasie ingedien vir openbare geweld en opsetlike saakbeskadiging, maar niemand is in hegtenis geneem nie en die “polisie stel nog ondersoek in”. “Ek is woedend oor die onverskoonbare vertraging in dissiplinêre en polisieoptrede, al is 16 werkers in die beeldmateriaal geïdentifiseer en werk hulle steeds vir die hospitaal. Die Charlotte Maxeke-hospitaal nadat werkers dit bemors het. (Foto: DA) “Hoe is dit moontlik dat werkers wat ander gedreig het en skade van meer as R3 miljoen aangerig het, steeds vir die hospitaal werk? Daar moet verantwoordbaarheid en gevolge wees, anders gaan mense vry voel om die hospitaal te bemors wanneer hulle weer ŉ grief het. “Daar is ongelukkig tipiese hoëvlakretoriek dat inhegtenisnemings gaan volg wanneer wet en orde verval, maar dit gebeur selde en weens polisie-onbevoegdheid is die kans selfs skraler dat dit in die hof gaan eindig,” het Bloom gesê. “Ek vermoed die departement het dit probeer toesmeer, maar ek gaan die saak genadeloos opvolg om te verseker die skuldiges word afgedank en verskyn in die hof vir hulle walglike optrede in ŉ plek waar mense genesing moet kry.”